Marius Șumudică știe cine trebuie să apere poarta României la EURO. Antrenorul român, în prezent liber de contract, a vorbit despre situația portarilor de la echipa națională.
În campania de calificare, selecționerul Edi Iordănescu a mizat pe Horațiu Moldovan. Totuși, acesta s-a transferat între timp la Atletico Madrid și nu a mai prins niciun minut în teren.
Marius Șumudică știe cine trebuie să apere poarta României la EURO
Astfel, „Șumi” este de părere că Florin Niță este cea mai bună variantă pentru echipa națională a României. Antrenorul care l-a adus pe român la Gaziantep a spus că acesta este al 2-lea cel mai bun portar din campionatul Turciei, după Muslera.
Totodată, Șumudică a spus că Niță are un caracter extraordinar și că este iubit de toți fanii lui Gaziantep.
„Niță e numărul 1 de departe. E al doilea după Muslera în Turcia. Nu există, cu tot respectul pentru Horațiu Moldovan, dar săracul nu apară. În momentul în care nu aperi, nu mai ai.. Din punctul meu de vedere e numărul 1 (n.r. Florin Niță).
N-ai voie, apără meci de meci, are în față numai atacanți de valoare cu care se va întâlni probabil la EURO. Mi-a scos niște mingi pe la Galatasaray, am pierdut în minutul 90 la ei acasă, cu 50.000 de oameni. La Fener ne-a bătut în minutul 85, n-am văzut în viața mea.
Un caracter cum n-am întâlnit în viața mea. Îl iubea tot clubul, tot orașul. Să ajungi să strige un stadion întreg numele unui portar, e enorm”, a spus Marius Șumudică, la fanatik.ro.
OFICIAL! Edi Iordănescu poate convoca 26 de jucători pentru EURO 2024
Inițial, UEFA plănuia o revenire la reglementările angajate înainte de EURO 2020, când loturile erau compuse din cel mult 23 de jucători; la ultimul turneu continental, din cauza pandemiei de COVID-19, a fost permisă o creștere la 26 de fotbaliști.
Discuții pe acest subiect au avut loc și luna trecută, în cadrul unui workshop UEFA organizat la Düsseldorf, când majoritatea antrenorilor echipelor calificate și-au exprimat dorința de a crește numărul de jucători, cu mai multe opțiuni disponibile pentru a face față amenințării accidentărilor și solicitărilor fizice intense, scrie frf.ro.
Mărirea numărului de jucători din lot înseamnă și că fiecare echipă poate avea pe banca de rezerve, la fiecare partidă, până la 15 fotbaliști.
România debutează la turneul final din Germania pe 17 iunie, împotriva Ucrainei la München, iar în celelalte două meciuri întâlnesc Belgia și Slovacia, la Köln (22 iunie) și Frankfurt (26 iunie).
EURO 2024 se va desfăşura între 14 iunie şi 14 iulie, iar România va evolua în Grupa E, alături de Ucraina (17 iunie), Belgia (22 iunie) şi Slovacia (26 iunie).
La finalul lunii trecut, Comisia pentru competiţiile echipelor naţionale din cadrul UEFA s-a pronunţat, cu o majoritate strânsă, pentru mărirea de la 23 la 26 a loturilor de jucători ale selecţionatelor care vor lua parte în această vară la EURO 2024.
Listele de jucători pentru EURO 2024 trebuie anunţate cel târziu pe 7 iunie.